Dokument ta’ ħidma ta’ l-istaff tal-Kummissjoni li jakkumpanja l- Proposta għal direttiva tal-Kunsill li temenda d-Direttiva 2003/96/KE fir-rigward ta' l-aġġustamenti ta' arranġamenti speċjali ta' taxxa fuq il-gas oil użat bħala fjuwil tal-magni għal skopijiet kummerċjali u għall-koordinazzjoni ta' tassazzjoni fuq petrol bla ċomb u gas oil li jintuża bħala fjuwil tal-magni - Ġabra fil-qosor tal-valutazzjoni ta’ l-impatt {KUMM(2007) 52 finali} {SEG(2007) 170} /* SEK/2007/0171 finali */





[pic] | KUMMISSJONI TAL-KOMUNITAJIET EWROPEJ | Brussel 13.3.2007 SEG(2007) 171 DOKUMENT TA’ ĦIDMA TA’ L-ISTAFF TAL-KUMMISSJONI Li jakkumpanja l- Proposta għal DIRETTIVA TAL-KUNSILL li temenda d-Direttiva 2003/96/KE fir-rigward ta' l-aġġustamenti ta' arranġamenti speċjali ta' taxxa fuq il-gas oil użat bħala fjuwil tal-magni għal skopijiet kummerċjali u għall-koordinazzjoni ta' tassazzjoni fuq petrol bla ċomb u gas oil li jintuża bħala fjuwil tal-magni Ġabra fil-qosor tal-valutazzjoni ta’ l-impatt {KUMM(2007) 52 finali}{SEG(2007) 170} Dan ir-rapport jorbot biss dawk is-servizzi tal-Kummissjoni involuti fit-tħejjija tiegħu. INTRODUZZJONI Fil- White Paper dwar it-Trasport Il-Politika Ewropea dwar it-Trasport għall-2010 : żmien li niddeċiedu [1], ġie osservat li ladarba s-settur tat-trasport bit-triq issa infetaħ kompletament għall-kompetizzjoni, in-nuqqas ta' tassazzjoni armonizzata fuq il-fjuwil deher dejjem aktar ta' ostakolu għall-funzjonament tajjeb tas-suq intern. Fuq din il-kwistjoni hija kkonkludiet billi għafset fuq il-ħtieġa li s-sistema ta' taxxa ssir aktar konsistenti billi pproponiet taxxa uniformi għall-fjuwil li jintuża fit-trasport bit-triq kummerċjali sabiex is-suq intern jiġi ikkompletat. Proposta inizjali relatata mat-tassazzjoni tad-dijżil kummerċjali kienet ippreżentata fl-2002[2] iżda ġiet rtirata fil-kuntest ta' xtarr ta' proposti leġiżlattivi pendenti quddiem il-Leġiżlatur[3] Madankollu, il-Kummissjoni ħabbret ukoll l-intenzjoni tagħha ti tikkunsidra mill-ġdid il-ħtieġa għal intervent leġiżlattiv fid-dawl tar-riżultati ta' valutazzjoni ta' l-impatt komprensiva. Fil-Komunikazzjoni riċenti tagħha lill-Kunsill u lill-Parlament Ewropew - (KUMM(2006) 314, 22.6.2006, Inżommu lill-Ewropa miexja – Il-Mobilità Sostenibbli għall-kontinent tagħna, Reviżjoni f'nofs il-perjodu tal- White Paper dwar it-Trasport ta’ l-2001 tal-Kummissjoni Ewropea -, il-Kummissjoni osservat li " ser teżamina kif id-differenzi eċċessivi fil-livelli ta' tassazzjoni fuq il-fuwil jistgħu jiġu mnaqqsa ". Hija għafset ukoll fuq il fatt li " il-politika dwar it-trasport hija relatata mill-qrib mal-politika dwar l-enerġija, abbażi ta' ghanijiet komuni: it-tnaqqis fl-emissjonijiet tas-CO 2 u fid-dipendenza ta' l-UE fuq l-importazzjoni tal-fjuwils fossili " [4] u saħqet li "impenji internazzjonali ambjentali, inkluż dawk taħt il-Protokoll ta' Kjoto, għandhom jiġu integrati fil-politka dwar it-trasport ". Konsegwentement, din il-valutazzjoni ta' l-impatt timmira biex tevalwa l-aħjar mod kif jitnaqqsu id-distorsjonijiet fil-kompetizzjoni u l-ħsara ambjentali relatati mad-differenzjali fis-sisa li jaffettwaw is-swieq tat-trasport tal-merkanzija. DEFINIZZJONI TAL-PROBLEMA It-tassazzjoni tal-prodotti ta' l-enerġija u ta' l-elettriku fil-Komunità huma regolati bid-dispożizzjonijiet tad-Direttiva tal-Kunsill 2003/96/KE[5] li jirristrutturaw il-qafas Komunitarju dwar it-tassazzjoni tal-prodotti ta' l-enerġija u ta' l-elettriku (minn hawn il-quddiem imsejħa id-"Direttiva dwar it-Taxxa fuq l-Enerġija" jew l-ETD), li tistabbilixxi l-prodotti taxxabbli kkonċernati, l-użu li jagħmilhom taxxabli u r-rati minimi ta' tassazzjoni applikabbli għal kull prodott skond jekk jintużax bħala propellant għal skopijiet industrijali u kummerċjali jew għat-tisħin. Fejn jidħol il- gas oil , ir-rata minima ta dazji fuq is-sisa hija armonizzata madwar il-Komunità viz. €302 għal kull 1000 litru mill-1 Jannar 2004 u €330 mill-2010. Dawn ir-rati reali nfushom ivarjaw bil-kbir bejn Stat Membru u ieħor. Għad-dijżil ( gas oil ), 9 Stati Membri għadhom mhumiex konformi mar-rati minimi minħabba perjodi tranżitorji mogħtija sabiex jieħdu f'kunsiderazzjoni s-sitwazzjoni speċifika tagħhom u t-taxxa f'livelli ta' bejn €220 u €294. Tlettax-il Stat Membru jħaddmu rata fuq livelli ta' bejn € 300 and € 400. Hames Stati Membri jintaxxaw fuq livell ogħla minn € 400, l-aktar notevolment (is-sitwazzjoni atipika ta') ir-Renju Unit (€ 693). Dawn id-differenzi wasslu għat-turiżmu tal-fjuwil. Peress li trakkijiet kbar jesgħu ħafna dawn jistgħu jivvjaġġaw għal distanzi ta' bejn 1 500 u 3 000 kilometru b'tank wieħed. Trasportaturi tal-merkanzija involuti f'attivitajiet internazzjonali jew li huma bbażati fil-fruntiera jew qribha ta' pajjiżi li jintaxxaw baxx, jagħmlu ċertu ppjanar fiskali imsejjaħ turiżmu tal-fjuwil: dawn jimlew il-fjuwil minn pajjiżi fejn hemm taxxa baxxa, sabiex jibbenefikaw minn vantaġġ kompetittiv importanti. Teoretikament, minħabba l-fatt li kull sewwieq jista' jimla t-tank minn fejn irid fl-Unjoni Ewropea irrispettivament minn liema pajjiż joriġina, ma għandux ikun hemm distorsjonijiet fil-kompetizzjoni. Madankollu, minħabba restrizzjonijiet ġeografiċi u ta' kummerċ, mhux it-trasportaturi kollha jistgħu jimlew it-tankijiet tagħhom mill-orħos swieq. Peress li kategoriji differenti ta' trasportaturi tal-merkanzija li jikkompetu fuq l-istess suq jistgħu ma jgawdux mill-istess possibilitajiet li jixtru fjuwil b'taxxa baxxa, it-turiżmu tal-fjuwi joħloq distorsjonijiet fil-kompetizzjoni: id-differenzi fil-prezzijiet tal-fjuwil jistgħu jitilgħu sa 20% għal vjaġġ ta' 1.000 km (l-ispiża tal-fjuwil tirrappreżenta bejn 20 u 30% ta' l-ispejjeż ta' l-operat ta' kumpaniji tat-trasport tal-merkanzija). Minħabba l-kompetizzjoni ħarxa fis-suq tat-trasport, id-distorsjonijiet fil-kompetizzjoni deskritti hawn fuq għandhom konsegwenzi fis-sens ta' ishma tas-swieq nazzjonali . Studju dwar it-trasport bit-triq bilaterali li sar mill-Ministeru tat-Trasport Franċiż innota bidliet sinifikanti fl-ishma tas-suq Ewropew[6] bejn l-1997 u l-2001. Dan ikkonkluda li żewġ terzi tal-varjazzjonijiet osservati bejn l-1997 u l-2001 jistgħu jiġu attribwiti ghal tliet fatturi: differenzi fuq it-taxxa fuq id-diesel, differenzi fit-taxxa korporattiva u l-evoluzzjoni tas-salarji bejn żewġ pajjiżi partikulari. Id-differenzi fit-taxxa tad-dijżil dehret bħala l-fattur ewlieni, u weħeda tispjega madwar 40% tal-varjazzjonijiet ta' l-ishma tas-suq. Għalkemm ma jistax jiġi eskluż li l-impatt ta' l-ispejjeż tax-xogħol jista' jkun li mhux qed ikun stmat biżżejjed minħabba problemi ta' omoġeneità ta' dejta, dan l-istudju jindika li d-differenzi fis-sisa jaffettwaw b'mod sinifikanti l-kompetizzjoni fis-suq tat-trasport tal-merkanzija internazzjonali intra-EU. Għandu wkoll jiġi nnotat li d-differenzi fit-taxxi joħolqu distorsjonijiet fil-kompetizzjoni lill hinn mis-suq tat-trasport tal-merkanzija. Dawn jaffetwaw l-istallazzjonijiet tal-fjuwil u l-portijiet li jiddependu fuq il-lokal tagħhom fl-UE, aktar u aktar meta, kuntrarju għat-trasportaturi bit-triq, dawn mhumiex mobbli u għalhekk ma jistgħux jillimitaw l-impatt tad-differenzi fis-sisa. It-turiżmu tal-fjuwil għandu konsegwenzi negattivi fuq l-ambjent fejn isiru tibdiliet fir-rotot. Bħala operaturi razzjonali, is-sewwieqa jagħmlu użu kemm jistgħu mid-differenzi fil-prezzijiet tad-dijżil u jimlew it-tankijiet tagħhom fl-Istat Membru fejn hu l-orħos, filwaqt li jieħdu f'kunsiderazzjoni l-ispejjeż addizzjonali involuti. F'każijiet fejn l-operaturi sempliċement jieħdu l-opportunità li jimlew it-tank matul triqithom "en route", mingħajr ma jbiddlu r-rotta sempliċement tfisser trasferiment ta' konsum (u għalhekk emissjonijiet li jniġġsu l-arja) li xorta waħda kienet issir fi Stat Membru jew ieħor. B'kuntrast, meta s-sewwieqa jbiddlu r-rotta apposta sabiex jieħdu vantaġġ mid-differenzi fid-dazji tas-sisa nazzjonali, dan għandu effetti negattivi fuq l-ambjent minħabba d-distanza żejda misjuqa. Studju ta' l-1990 li jikkonċerna l-Olanda stma li b'differenza ta' 0.14 sa 0.16 ECU fil-litru meta mqabbla mal-Belġju u l-Ġermanja, saru 10 miljun kilometru żejda fi qsim ta' fruntieri għar- refuelling , li rriżultaw minħabba tibdil fir-rotot għat-turiżmu tal-fjuwil[7]. Michaelis (2003)[8] wera li l-Ġermaniżi huma lesti li jsuqu minn 2 sa 4 kilometri żejda għall-prezz differenzjali ta' kull ċenteżmu Euro meta mqabbla ma pajjiż ġar fil-każ tad-dijżil. Għalhekk isir tibdil sinifikanti fir-rotot sabiex jimtlew it-tankijiet tal-fjuwil. It-turiżmu tal-fjuwil iwassal għal telf fir-riżorsi tal-baġit ta' dawk l-Istati Membri li għandhom taxxa tas-sisa għolja fuq id-dijżil. Fil-Ġermanja, il-kumpanija Schmid Traffic Service GmbH , stmat li t-telf ta' taxxa fuq it-taxxi tas-sisa fuq żjut minerali fl-2004 bħala effett tat-turiżmu tal-fjuwil (jiġifieri dijżil professjonali) kienet ta' € 1 915 000 000. It-telf totali huwa anki ogħla minn dan u jammonta għal €3.6 biljun kull sena (minbarra taxxi tas-sisa fuq iż-żjut minerali, dan huwa kkostitwit minn telfiet addizzjonali fuq il-VAT u fuq it-taxxi tas-sisa għas-sigaretti, minħabba tnaqqis fid-dħul tat-taxxa fuq il-VAT u l-ammonti mnaqqsa ta' sigaretti li nbiegħu fil-pompi tal-fjuwil (filling stations)). INIZJATTIVI EżISTENTI U L-VALUR MIżJUD EWROPEW TA’ L-INIZJATTIVA PROPOSTA Sabiex tagħmel aktar biex tikkonfronta 'l dawk li jużaw it-trasport bi spejjeż reali u sabiex tibdel l-istruttura tal-prezzijiet, il- White Paper Il-Politika Ewropea dwar it-trasport għall-2010 : żmien li niddeċiedu , tindika żewġ azzjonijiet addizzjonali: - l-armonizzazzjoni tal-klawsoli minimi fil-kuntratti li jirregolaw l-attivitajiet tat-trasport sabiex it-tariffi jkunu jistgħu jiġu riveduti jekk jiżdiedu l-ispejjeż (eż. żieda fil-prezz tal-fjuwil) u, - id-definizzjoni tal-prinċipji komuni għall-ħlasijiet għall-użu ta' l-infrastruttura li tkopri l-mezzi ta' trasport differenti. L-ewwel azzjoni kienet eżaminata permezz ta' valutazzjoni ta' l-impatt fl-2005. Filwaqt li ħames għażliet alternattivi ta' politika ġew identifikati[9], l-ewwel valutazzjoni waslet għal aktar analiżi abbażi ta' tliet orjentazzjonijiet prinċipali: i) emenda għar-Regolament (KEE) Nru 4058/89[10], ii) ebda tibdil fil-politika, iii) armonizzazzjoni ta-taxxi tal-fjuwil bil-klawsoli kuntrattwali minimi. Ir-riżultati ta' l-analiżi ta' l-impatt ikkonfermaw lill-Kummissjoni il-bżonn li tagħmel proposta biex timmodifika arranġamenti speċjali ta' taxxa għall- gas oil użat għal skopijiet kummerċjali. It-tieni, dwar ħlasijiet għall-infrastruttura, il-Kummissjoni teħtieġ li tippreżenta sa Ġunju 2008, wara li tkun eżaminat l-għażliet kollha inkluż l-ambjent, l-istorbju u l-ispejjeż relatati mal-konġestjoni u mas-saħħa, qafas applikabbli għall-valutazzjoni ta' spejjeż esterni għall-mezzi kollha ta' trasport li għandhom iservu bħala bażi għall-kalkoli ta' ħlasijiet tal-ġejjieni għall-infrastruttura[11]. L-inizjattiva proposta hija konsistenti ma' l-iżviluppi fil-ġejjieni tal-ħlasijiet għall-użu ta' l-infrastruttura għax toffri aktar flessibilità għall-implimentazzjoni mill-Istati Membri kemm ta' taxxi tas-sisa u kif ukoll ta' taxxi tat-triq, filwaqt li tevita tassazzjoni doppja u mingħajr ma timponi piżijiet żejda fuq l-operaturi[12]. L-GħANIJIET TA’ L-INIZJATTIVA PROPOSTA L-għanijiet ġenerali tad-direttiva huma: - li jitnaqqsu d-differenzi fil-livelli ta' taxxa fuq il-fjuwil, - li jitnaqqsu d-distorsjonijiet fil-kompetizzjoni, - li titnaqqas il-ħsara lill-ambjent, l-aktar billi jitnaqqsu t-tibdiliet fir-rotta minħabba t-turiżmu tal-fjuwil, - li tikkontribwixxi għas-sostenibbiltà tat-trasport bit-triq u li trawwem tkabbir ekonomiku, impjiegi u kompettitività permezz tat-tnaqqis fid-distorsjonijiet fil-kompetizzjoni li jaffettwa s-swieq. GħAżLIET TA’ POLITIKA Il-Valutazzjoni ta' l-Impatt eżaminat ħames Għażliet ta' Politika. Erbgħa kienu diġà ġew maħsuba fil-bidu tal-valutazzjoni ta' l-impatt. L-ewwel metodu (għażla A) jikkonsisti fin-nuqqas ta' aktar interventi fuq livell Komunitarju (l-għażla ta' ebda bidla fil-politika). It-tieni għażla (għażla B) tikkonsisti fl-ipproggrammar ta' armonizzazzjoni totali bejn l-Istati Membri dwar taxxi tas-sisa fuq id-dijżil kummerċjali. Fl-2018, ir-rata waħdanija għandha tkun ta' € 400. Barra minn hekk, ir-rata applikabbli għall-petrol bla ċomb ma għandiex tkun anqas minn dik applikata għall- gas oil kummerċjali. It-tielet għażla (għażla C) tikkonsisti fl-approssimazzjoni mtejba tat-taxxi tas-sisa applikabbli għad-dijżil kummerċjali. Firxa ta' varjazzjonijiet għanda tkun miftiehma fuq livell Komunitarju, b'rata ta' taxxa minima u massima. L-Istati Membri jkollhom jistabbilixxu livell ta' tassazzjoni applikabbli għad-dijżil kummerċjali f'din il-firxa. Il-wisa' ta' din il-firxa ta' varjazzjonijiet għandha tonqos progressivament sakemm tilħaq il-€ 100 sa l-2010. Sabiex jingħata ż-żmien lill-Istati Membri biex jibbenefikaw minn perjodi tranżizzjonali sabiex jadattaw, is-servizzi tal-Kummissjoni jipproponu li jinżammu l-livelli ffissati bħalissa mill-ETD bħala l-linja bażi għall-firxa ta' varjazzjonijiet sa l-2013. Sussegwentement, żewġ għażliet sekondarji oħra ġew eżaminati: (i) mill-1 ta' Marzu 2013, il-firxa għanda tiġi mmarkata b'indiċi (għażla C1) jew (ii) il-firxa għanda tibqa' stabbli, iżda għandu jkollha livell ogħla minn dak attwalment iffissat fid-Direttiva dwar it-Taxxa fuq l-Enerġija jiġifieri € 359 għal kull 1000 litru, l-istess livell minimu li japplika għall-petrol bla ċomb, sabiex jittieħed f'kunsiderazzjoni il-fatt li ż-żewġ tipi ta' fjuwils huma ta' ħsara għall-ambjent b'mod indaqs (għażla C2 ). Matul iż-żmien tal-valutazzjoni ta' l-impatt, il-Kummissjoni ddeċidiet li tbiddel l-għażliet sekondarji C billi tmexxi 'l quddiem id-data ta' l-implimentazzjoni ta' l-immarkar bl-indiċijiet għall-2012 (għażla C1) u ta' l-ippareġġjar mal-petrol bla ċomb (Ċ2) u li żżid il-ħames għażla (C2+), fid-dawl tar-riżultati ta' konsultazzjoni mal-pubbliku u ta' simulazzjonijiet ekonometriċi. Fit-tliet għażliet sekondarji ta' C, dawk l-Istati Membri li jibbenefikaw minn perjodi tranżitorji se jkollhom jirrispettaw ir-rati l-ġodda meta jiskadilhom il-perjodu tranżitorju biss. Barra minn hekk, ir-rata għall-petrol bla ċomb ma għandiex tkun anqas minn dik applikata għall- gas oil kummerċjali. L-għażla C2+ tikkonsisti filli jiżdied il-livell minimu għad-dijżil għal € 359 iżda minn kmieni sa mill-2012, u sussegwentement għal € 380 fl-2014, sabiex il-valur reali tar-rata tat-taxxa ma jaqax iżżejjed u sabiex jitnaqqsu aktar id-distorsjonijiet fil-kompetizzjoni. Barra minn hekk l-Istati Membri ma jkollhomx għalfejn jirrispettaw l-ogħla limitu tal-medda. Kull Stat Membru li jixtieq jintaxxa b'rata ogħla mil-livell minimu jkun liberu li jagħmel hekk billi jsib bilanċ bejn is-sostenibbiltà ta' l-industrija tat-trasport tagħha, l-internalizzazzjoni aħjar ta' l-esternalizzazzjoniiet ambjentali u l-ħtieġa għar-riżorsi baġitarji. Barra minn hekk, sabiex tkun konsistenti ma' politiki oħra tal-Kummissjoni, l-għażliet C1, C2 u C2+ jipprovdu li l-Istati Membri, li japplikaw jew jintroduċu sistema ta' ħlas għal min juża t-tororq b'vetturi b'mutur li jużaw dijżil kummerċjali, jistgħu japplikaw rata għall- gas oil użat minn dawn it-tip ta' vetturi anqas minn dik applikata fl-1 ta' Jannar 2003, sakemm il-piż tat-taxxa totali bejn wieħed u ieħor jibqa' ekwivalenti, u sakemm il-livell minimu applikabbli tal-Komunità għall- gas oil kummerċjali jiġi osservat. Din id-dispożizzjoni għandha tiffaċilita d-differenzazzjoni tar-rati għal dijżil kummerċjali u mhux kummerċjali għall-Istati Membri li jixtiequ jifirdu u jipprovdu aktar flessibilità għat-tnaqqis tad-differenzjali fir-rati tas-sisa. TQABBIL TA' L-GħAżLIET TA’ POLITIKA Il-valutazzjoni hija bbażata fuq firxa wiesa’ ta’ kontribuzzjonijiet magħmula minn għadd ta’ partijiet interessati permezz ta’ mezzi varji bħal Konsultazzjoni Pubblika, dokumenti ta’ pożizzjoni, artikoli, u laqgħat. Barra minn hekk, il-Kummissjoni għamlet analiżi kwalitattiva u kwantitattiva, billi wżat ir-riżultati ta' tliet mudelli sabiex teżamina l-impatti, (Tremove, mudell għat-teknoloġiji tat-trasport IPTS (Poles) u TRANSTOOLS). L-ewwel metodu (għażla A) mhux se jsolvi l-problema ta' distorsjonijiet fil-kompetizzjoni li attwalment jeżistu fis-suq tat-trasport tal-merkanzija, li għandha konsegwenzi fis-sens ta' ishma tas-suq u ta' impjieg (żieda ta' Stati Membri li jintaxxaw bil-baxx għad-detriment ta' dawk li jintaxxaw bl-għoli). L-għażla A mhix sejra tindirizza l-problema ta' tibdil fir-rotot, li kieku twassal għall-konsum ta' total ta' 42 500 miljun litru ta' fjuwil bejn l-2007 u l-2030 u emissjonijiet relatati li jniġġsu (2.2 miljun tunellata ta' CO2). Għalhekk din ma kinitx għażla li l-Kummissjoni għażlet li ssegwi. It-tieni għażla (għażla B) hija l-għażla li tippermetti it-tnaqqis massimu ta' distorsjonijiet fil kompetizzjoni, mingħajr ma żżid wisq l-ispejjeż amministrattivi. Madankollu, din l-għażla tobbliga lil 22 Stat Membru jżidu t-taxxa tas-sisa tagħhom fuq il- gas oil kummerċjali sakemm tilħaq il-livell ta' € 400 / 1000 l u lil 5 Stati Membri biex inaqqsu r-rati tat-taxxa tagħhom. Din twassal għal żieda fir-rata applikabbli għall-petrol bla-ċomb għal 9 Stati Membri mill-2014 u tista' twassal għal-żieda fit-taxxa tas-sisa mhux kummerċjali f'żewġ Stati Membri (jekk il-Ġermanja u l-Ingilterra jiddeċiedu li jikkumpensaw it-tnaqqis sostanzjali fir-rata kummerċjali b'żieda fir-rata mhux kummerċjali.). Din l-għażla hija newtrali għall-industrija tal-karozzi. Min-naħa ta' l-ambjent, l-għażla B twassal għal żieda żgħira fil-konsum tad-dijżil, tnaqqis żgħir fil-konsum tal-petrol bla ċomb u żieda żgħira ħafna f'emissjonijiet li jniġġsu l-arja (fil-każ li t-turiżmu tal-fjuwil ma jittieħedx f'kunsiderazzjoni). Madankollu, peress li hija l-għażla li l-aktar li tnaqqas it-tibdil fir-rotot, hija wkoll l-aktar waħda li tnaqqas il-livelli minimi ta' l-emissjonijiet relatati tas-CO2 (0.1 miljun tunnellata), tas-sustanzi tat-tniġġis u ta' l-evażjoni tat-taxxa. Min-naħa soċjali, din hija l-għażla li jista' jkollha l-akbar impatt (għalkemm x'aktarx li tibqa' modesta), bl-anqas konġestjoni u inċidenti fuq it-toroq, anqas siegħat ta' xogħol għas-sewwieqa u l-akbar, għalkemm l-aktar modesta, bidliet fl-impjieg fuq livell reġjonali/nazzjonali. Madankollu, l-għażla B jkollha l-akbar impatt negattiv fuq il-baġits(-€ 71.8 biljun bejn l-2007 u l-2030, li jinżel għal -€ 58.2 biljun jekk jitqies it-tnaqqis fit-turiżmu tal-fjuwil). Din kienet ukoll ikkunsidrata bħala mhux realistika min-naħa politika. Għal dawn ir-raġunijiet kollha, din l-għażla ma kinitx segwita mill-Kummissjoni. Għażliet C1, C2 u C2+: L-għażla C1 u l-għażla C2 jimplikaw żieda fit-taxxa tas-sisa fuq il-I fi 18-il Stat Membru sa l-2014, kontra l-21 f'għażla C2+. Mentri l-għażla C2 ma jkollha l-ebda influwenza fuq it-taxxi tas-sisa tal-petrol bla ċomb, C1 u C2 iwasslu għal żieda fit-taxxa tas-sisa tal-petrol bla-ċomb f'9 Stati Membri, mill-2016 (C1) u l-2014 (C2+). Peress li ma tinkludix firxa ta' varjazzjonijiet u għalhekk ebda livell massimu, l-għażla C2+ ma għandu jkollha l-ebda effett fuq it-taxxa tas-sisa tal- gas oil mhux kummerċjali. It-tliet għażliet jippermettu tnaqqis fid-distorsjonijiet tal-kompetizzjoni. Meta kollox jitqies bl-istess mod, peress li l-livell minimu ta' tassazzjoni fuq il- gas oil kummerċjali jiżdied aktar taħt l-għażla C1 milli taħt C2 fuq il-medda twila, C1 tippermetti tnaqqis fid-differenzi b'mod aktar wiesgħa milli taħt C2. F'C2+, l-ammont ta' tnaqqis jiddependi mir-reazzjoni ta' l-Istati Membri li attwalment għandhom taxxi għolja. Fil-każ li jiddeċiedu li jnaqqsu r-rati tagħhom u jintroduċu taxxi għall-użu tat-toroq, it-tnaqqis fid-differenzi tat-tassazzjoni jkunu wkoll akbar min dak taħt C2, grazzi għal-livell minimu ogħla. L-ispejjeż amministrattivi jkunu bejn wieħed u ieħor l-istess bħal f'għażla B u ma jidhirx li għandha tkun kwistjoni li tħasseb l-industrija. L-impatt fuq l-industrija tal-karozzi, meqjusa f'termini ta' petrol bla ċomb u l-istokk ta' vetturi li jaħdmu bil gas oil , jidher li huwa żgħir ħafna taħt kull għażla. L-ebda waħda mill-għażliet ma għandha jkollha impatt sinifikanti fuq id-domanda tat-trasport jew tal-bidla modali. Kollha jista' jkollhom effetti pożittivi soċjali żgħar, fis-sens ta' tnaqqis ta' konġestjoni, inċidenti fit-toroq, u siegħat ta' xogħol għas-sewwieqa, iżda fuq livell anqas minn taħt għażla B, li tibqa' l-aktar għażla li x'aktarx tnaqqas il-bdil fir-rotot bl-aktar mod estensiv. Fejn jidħol l-impjieg, dawn l-għażliet kollha jistgħu jwasslu għal xi ċaqliqa fuq livell reġjonali/nazzjonali iżda ma għandha tidher ebda bidla fuq livell Ewropew, jekk l-affarijiet l-oħra jkunu l-istess. L-akbar tliet differenzi bejn it-tliet għażliet jikkonċernaw il-konsum tal-fjuwil, l-impatt fuq l-ambjent, l-impatt fuq it-turiżmu tal-fjuwil u l-impatt baġitarju. Filwaqt li l-għażliet C1 u C2 iwasslu għal żidiet żgħar fil-konsum tal- gas oil u jnaqqsu l-l-konsum tal-petrol bla ċomb (meta wieħed jikkunsidra l-limitu ta' fuq it-tassazzjoni tal- gas oil ), C2 hija l-unika għażla li tippermetti li l-konsum kemm tal- gas oil kif ukoll tal-petrol bla-ċomb jonqos. Min-naħa ambjentali, C2+ tikkontribwixxi aktar għall-internalizzazzjoni ta' l-esternalitajiet milli C2, minħabba li l-livelli minimi huma ogħla. Mingħajr ma' jitqies it-turiżmu tal-fjuwil, C2 hija l-unika għażla li tnaqqas is-sustanzi tat-tniġġis fl-arja. It-turiżmu tal-fjuwil u l-emissjonijiet ta' sustanzi li jniġġsu l-arja relatati jitnaqqsu bl-għażliet kollha (bl-aktar mod estensiv f'għażla C1 b'0.6 miljun tunellata ta' emissjonijiet). Fl-għażla C2+, it-turiżmu tal-fjuwil jista' jitnaqqas għal livell aktar baxx taħt C1 jekk il-Ġermanja u l-Ingilterra (l-Istati Membri li għandhom l-ogħla livelli ta' taxxa fuq il- gas oil bħalissa) jiddeċiedu li jnaqqsu r-rata kummerċjali bl-introduzzjoni ta' taxxi għal min juża t-toroq. Mill-perspettiva baġitarja, l-impatt baġitarju totali (eż. meta jitqies it-tnaqqis fit-turiżmu tal-fjuwil) ikun rispettivament -€ 38,3 biljun (C1), -€ 46,8 biljun (C2) u +€ 40,3 (C2+). Għal dawn ir-raġunijiet kollha, il-Kummisjoni ddeċidiet li tipproponi l-għażla C2+. [1] KUMM(2001) 370, 12.9.2001. [2] Proposta għal Direttiva tal-Kunsill li temenda d-Direttiva 92/81/KEE u d-Direttiva 92/82/KEE biex tintroduċi arranġamenti ta' taxxi speċjali għad-dijżil użat għall finijiet kummerċjali u sabiex tallinea t-taxxi tas-sisa fuq id-dijżil u l-petrol (KUMM(2002) 410, 24.7.2002). [3] KUMM(2005) 462, 27.9.2005 [4] Il-Kunsill Ewropew, 23-24 ta' Marzu 2006. [5] Id-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU L 283, 31.10.2003 p. 51); Id-Direttiva kif emendata l-aħħar mid-Direttivi 2004/74/KE u 2004/75/KE (ĠU L 157, 30.4.2004, p. 87 u p.100). [6] BIPE (2005), Evaluation des conséquences de la hausse du prix du gazole sur les entreprises de transport routier de marchandises, Etude réalisée pour le Ministère des Transports, de l'Equipement, du Tourisme et de la Mer. [7] Effetti fuq il-fruntiera minħabba żieda fit-taxxa tal-petrol fl-1 ta' Jannar 1990, P. M. Blok and A. P. Muizer, Nederlands Economisch Instituut, TK 1990-1991, 21.665 Nr 3, Rotterdam. [8] Michaelis (2003) Tanktourismus – eine Szenarioanalyse, In Zeitschrift für Verkehrswissenschaft. [9] L-ebda tibdil fil-politika, emenda għar-Regolament (KEE) Nru 4058/89, armonizzazzjoni tat-taxxi tal-fjuwil, introduzzjoni assigurazzjoni tal-prezz, regolamentazzjoni adekwata li taħdem bħala ostaklu għal prattiċi ta għotja ta' kuntratti lil ħaddieħor (outsourcing). [10] Ir-Regolament tal-Kunsill (KEE) Nru 4058/89 tal-21 ta' Diċembru 1989 dwar l-iffissar ta' rati għat-trasport ta' merkanzija bit-triq bejn Stati Membri (OJ L 390 of 30.12.1989 p. 1). [11] ĠU L 157, tad- 9.6.2006, p. 8, li jemenda d-Direttiva 1999/62/KE dwar il-prezz li għandhom iħallsu vetturi li jġorru merkanzija tqila talli jużaw ċertu infrastrutturi. [12] Billi taġevola lill-Istati Membri sabiex inaqqsu r-rati tas-sisa għal-livelli aktar baxxi min dawk ta' Jannar 2003, (sakemm jirrispettaw ir-rata minima u sakemm l-ammont ta' taxxi jibqgħu stabbli), aktar Stati Membri se jkunu jistgħu jifirdu d-diesel kummerċjali minn dak li mhux u li jnaqqsu differenzi fit-taxxi tas-sisa fuq id-diesel kummerċjali.